b'\n_START_ARTICLE_\nYrj\xc3\xb6 Larmola\n_START_PARAGRAPH_\nYrj\xc3\xb6 Ilmari Larmola (s. 5. toukokuuta 1940 Nurmij\xc3\xa4rvi) on suomalainen filosofian tohtori ja el\xc3\xa4kkeell\xc3\xa4 oleva Helsingin kaupungin entinen kulttuurijohtaja.\n_START_SECTION_\nHenkil\xc3\xb6historia\n_START_PARAGRAPH_\nLarmolan vanhemmat olivat l\xc3\xa4\xc3\xa4ketieteen tohtori Erkki Yrj\xc3\xb6 Larmola (ent. Lindfors) ja vakuutusvirkailija Irja Helena Pernaja. Larmola p\xc3\xa4\xc3\xa4si ylioppilaaksi 1959 ja suoritti Helsingin yliopistossa humanististen tieteiden kandidaatin tutkinnon 1963, filosofian kandidaatin tutkinnon 1971, maisterintutkinnon 1973, lisensiaatintutkinnon 1986 ja v\xc3\xa4itteli filosofian tohtoriksi 1990 tutkielmalla, joka k\xc3\xa4sitteli Eino Leinoa._NEWLINE_Larmola oli H\xc3\xa4ll\xc3\xa4py\xc3\xb6r\xc3\xa4-lehden toimittaja 1961 ja p\xc3\xa4\xc3\xa4toimittaja 1962, Hyvink\xc3\xa4\xc3\xa4n Uutisten toimittaja 1962, Aikakauslehti Kotiseudun toimitussihteeri 1963\xe2\x80\x931965 ja Seulasten va. toimittaja 1963\xe2\x80\x931965. H\xc3\xa4n oli Kalevalaseuran sihteerin\xc3\xa4 1963\xe2\x80\x931965, Kotiseutuliiton toiminnanjohtajana ja Lahden kes\xc3\xa4yliopiston sihteerin\xc3\xa4 ja toiminnanjohtajana 1965\xe2\x80\x931971._NEWLINE_Larmola edusti Kokoomusta, ja h\xc3\xa4net valittiin 1966 Ylioppilaslehden p\xc3\xa4\xc3\xa4toimittajaksi. Sosialidemokraattien Paavo Lipponen sai p\xc3\xa4\xc3\xa4toimittaja\xc3\xa4\xc3\xa4nestyksess\xc3\xa4 saman verran \xc3\xa4\xc3\xa4ni\xc3\xa4 mutta h\xc3\xa4visi paikan arvalla. Larmola oli p\xc3\xa4\xc3\xa4toimittajana vuoteen 1969 saakka, ja h\xc3\xa4nen kaudellaan lehte\xc3\xa4 pidettiin konservatiivien \xc3\xa4\xc3\xa4nitorvena, koska se muun muassa ei kirjoittanut riitt\xc3\xa4v\xc3\xa4sti Ranskan vuoden 1968 opiskelijamielenosoituksista. Vanhan ylioppilastalon valtaukseen marraskuussa 1968 osallistuneet vaativatkin Larmelan eroa ja oikeutta toimittaa lehte\xc3\xa4. Neuvotteluissa sovittiin, ett\xc3\xa4 valtaajat saivat toimittaa yhden vallankumousnumeroksi kutsutun Ylioppilaslehden numeron ja Larmolan johtama toimitus oli sen aikaa virkavapaalla._NEWLINE_Larmola toimi El\xc3\xa4keturvakeskuksessa tiedotusosaston apulaisosastop\xc3\xa4\xc3\xa4llik\xc3\xb6n\xc3\xa4 vuodesta 1971 alkaen ja tiedotus- ja koulutusosaston p\xc3\xa4\xc3\xa4llikk\xc3\xb6n\xc3\xa4 sek\xc3\xa4 johtoryhm\xc3\xa4n j\xc3\xa4senen\xc3\xa4 vuodesta 1974. H\xc3\xa4n oli Helsingin kaupungin kulttuurijohtajana 1990\xe2\x80\x932004 ja j\xc3\xa4i el\xc3\xa4kkeelle 2004._NEWLINE_Larmola oli Helsingin kaupunginvaltuuston j\xc3\xa4senen\xc3\xa4 1969\xe2\x80\x931972 ja varaj\xc3\xa4senen\xc3\xa4 1973\xe2\x80\x931990. H\xc3\xa4n toimi Helsingin kaupungin nuorisolautakunnan puheenjohtajana 1970\xe2\x80\x931972, ja koululautakunnan puheenjohtajana 1977\xe2\x80\x931990. H\xc3\xa4n on toiminut puheenjohtajana tai varapuheenjohtajana useissa yhteis\xc3\xb6iss\xc3\xa4 (Sosiaaliturvan keskusliitto, Helsingin seudun kes\xc3\xa4yliopisto, Gallen-Kallelan museos\xc3\xa4\xc3\xa4ti\xc3\xb6, Helsingin Suomalainen Klubi ja Risto Ryti-seura).'